סוכן הלילה

סוכן הלילה (באנגלית: The Night Agent) היא סדרת טלוויזיה מסוגת מותחן פעולה, בכיכובם של גבריאל באסו ולוסיאני ביוקנן. הסדרה נוצרה על ידי שון ריאן על פי רומן בעל אותו השם מאת מתיו קווירק. הסדרה עלתה לשידור בנטפליקס ב-23 במרץ 2023. בארבעת ימיה הראשונים היא הפכה לסדרה השלישית הנצפית ביותר בנטפליקס, ותוך שבוע היא חודשה לעונה שנייה, בניגוד לתכנון שתהיה זו סדרה בעלת עונה אחת.

הסדרה צולמה ברחבי קולומביה הבריטית, קנדה כשהעיר ונקובר משמשת כוושינגטון הבירה.

עלילה 
פיטר סאתרלנד, סוכן FBI זוטר, מאייש את מרתף הבית הלבן במשמרות לילה. הוא נדרש לשבת ליד מכשיר טלפון השמור למקרי חירום בלבד. לילה אחד הטלפון מצלצל וסאתרלנד צולל לתוך עולם של קונספירציות פוליטיות בינלאומיות ומלאות באקשן. הוא נקלע לקונספירציה שבה מעורבת חפרפרת רוסית שהסתננה לרמות הגבוהות ביותר של ממשלת ארצות הברית. כדי להציל את האומה, הוא מתחיל במצוד נואש אחר הבוגד. כדי לעשות זאת הוא משתף פעולה עם העדה לרצח, רוז לרקין ובדרך נאלץ להגן עליה מפני אנשים שרצחו את דודיה.

שחקנים ודמויות 
 גבריאל באסו בתור פיטר סאתרלנד, סוכן FBI שעובד בבית הלבן כמפעיל טלפון Night Action
 לוסיאני ביוקנן בתור רוז לרקין, יזמית אבטחת סייבר צעירה ואחייניתם של שני סוכני Night Action
 פולה אוונס-אקינגבולה בתפקיד צ'לסי ארינגטון, סוכנת שירות חשאי אמריקאי שאפתנית שמובילה את פרטי ההגנה של מאדי
 שרה דז'רדן- בתור מאדי רדפילד, בתו של סגן הנשיא רדפילד
 איב הארלו בתור אלן, מתנקשת בלתי צפויה אשר מנסה במהלך הסדרה להרוג את פיטר ורוז. שותפתו ובת זוגו של דייל.
 פיניקס ראי בתפקיד דייל, רוצח מקצועי ושותפה של אלן
 אנריקה מרסיאנו בתפקיד בן אלמורה, מנהל השירות החשאי
 די. בי. וודסייד- בתפקיד אריק מונקס, סוכן ותיק בשירות החשאי האמריקאי שהוקצה לאחרונה לשמור על מאדי
 הונג צ'או בתפקיד דיאן פאר, ראש הסגל של הבית הלבן
 אנדרה אנתוני בתור קולין וורלי, מניח הפצצה בוושינגטון הבירה, אנתוני גם מגלם את מתאו, אחיו התאום הזהה של קולין
 כריסטופר שייר כסגן הנשיא אשלי רדפילד, סגן נשיא ארצות הברית
 טובי לוינס בתור נתן בריגס, סוכן השירות החשאי של ארצות הברית
 בן קוטון בתפקיד גורדון וויק, מנכ"ל קבלן ממשלתי, Turn Lake Industries, ששכר את אלן ודייל כדי לרצוח ולהשתיק את חקירת הפיגוע
 קארי מאצ'ט בתור הנשיאה מישל טרוורס, נשיאת ארצות הברית

הפקה 
ב-24 בדצמבר 2020, נחשף כי "Sony Pictures Television" אמורה להפיק את עיבוד סדרת הטלוויזיה לרומן "סוכן הלילה" של מת'יו קווירק, כאשר שון ראיין אמור לשמש כתסריטאי הסדרה. ב-21 ביולי 2021, הסדרה נרכשה על ידי נטפליקס, כאשר סת' גורדון הופקד על בימוי הפיילוט ועל הפקת 10 הפרקים עם ריאן, מרני הוכמן, ג'וליה גאן, ג'יימס ונדרבילט, וויליאם שרק, פול ניינסטין, ניקול טוסו ודייוויד בובאר.

ליהוק 
ב-22 בנובמבר 2021 לוהקו לסדרה גבריאל באסו ולוסיאן ביוקנן . ב-1 בפברואר 2022, לוהקו לתפקידים הונג צ'או, די. בי. וודסייד, פולה אוונס-אקינגבולה, איב הארלו, פיניקס ראי, אנריקה מרסיאנו ושרה דז'רדן. ב-24 בפברואר 2023, לוהקה קארי מאצ'ט לתפקיד חוזר.

קישורים חיצוניים

הערות שוליים 

סדרות מתח אמריקאיות
סדרות פעולה אמריקאיות
נטפליקס: תוכניות וסדרות
סדרות טלוויזיה אמריקאיות שעלו לשידור בשנות ה-2020